Tatjana, Netbal SA kry top-pryse Tatjana Schoenmaker. Foto: ANA. Die swemsensasie Tatjana Schoenmaker en die Spar Protea-netbalspan het Sondagaand by die Suid-Afrikaanse Sporttoekennings met talle gesogte toekennings weggestap. Schoenmaker, wat vanjaar ongekende sukses in die swembad behaal het, is as Sportvrou van die jaar aangewys. Sy was saam met Caster Semenya en die netbalsuperster Karla Pretorius benoem vir die toekenning. Schoenmaker is ook as Sportster van die jaar aangewys. Sy was saam met Pretorius en Banyana Banyana se Thembi Kgatlana benoem. Semenya is in 2016, 2017 en 2018 as Sportvrou van die jaar en Sportster van die jaar gekroon. Die Spar Protea-netbalspan. Foto: Facebook. Die Spar Protea-netbalspan is ná hul sukses in die 2019 Wêreldbeker-netbaltoernooi as Span van die jaar aangewys. Hulle het met die 50 km-atletiekspan en Suid-Afrika se nasionale skaapskeerspan meegeding. Cecilia Molokwane, president van Netbal Suid-Afrika, is aangewys as Administrateur van die jaar. Netbal SA is ook as Sportfederasie van die jaar aangewys. Springbokkaptein Siya Kolisi het die “People’s Choice”-toekenning, wat deur stemme van die publiek beslis word, ontvang. Springbokafrigter Rassie Erasmus is as Afrigter van die jaar aangewys. Siya Kolisi en Rassie Erasmus. Foto: Siyabulela Duda/GCIS Die ander wenners is: Sportman van die jaar: Moruti Mthalana (boks) Nuweling van die jaar: Michael Houlie (swem) Sportman van die jaar met gestremdheid: Ntando Mahlangu (atletiek) Sportvrou van die jaar met gestremdheid: Anrune Liebenberg-Weyers (atletiek) Vrywilliger van die jaar: Mervyn Mooi (hokkie) Ontspanningsliggaam van die jaar: United Through Sports Sportfotograaf van die jaar: Philip Maeta Anruné Liebenberg-Weyers. Foto: Wessel Oosthuizen / SASPA Sportjoernalis van die jaar: Nduduzo Dladla Skolespan van die jaar: St Benedict’s College Ontwikkelende skolespan van die jaar: Ikhwezilesizwe Primary School Inheemse spelespan: KZN Khokho-vrouespan